b'\n_START_ARTICLE_\nAyrton Senna\n_START_SECTION_\nPrvi koraki\n_START_PARAGRAPH_\nAyrton je za\xc4\x8del dirkati pri desetih letih, ko je dobil prvi gokart. Na prvi karting dirki je nastopil pri trinajstih. Iz te dirke je tudi zanimiva zgodba: \xc2\xbbSpominjam se prve dirke. Bil sem najmlaj\xc5\xa1i in ob tem najmanj\xc5\xa1i. Za \xc5\xa1tartna mesta se nismo potegovali na treningih, pa\xc4\x8d pa smo \xc5\xa1tevilke \xc5\xberebali. Ker sem bil najmanj\xc5\xa1i, so mi dovolili, da izbiram prvi. Iz vre\xc4\x8de sem potegnil enico. Tako sem \xc5\xbee na svoji prvi dirki \xc5\xa1tartal s prvega mesta.\xc2\xab V Ju\xc5\xbeni Ameriki je osvojil vse mogo\xc4\x8de naslove. Nikdar pa ni postal svetovni prvak v kartingu. Najve\xc4\x8dji uspeh je bilo dvakrat osvojeno drugo mesto.\n_START_SECTION_\nSezona 1984 - prve stopni\xc4\x8dke\n_START_PARAGRAPH_\nAyrton se je odlo\xc4\x8dil, da bo podpisal pogodbo z majhnim mo\xc5\xa1tvom Toleman, ki se mu je zdel najbolj\xc5\xa1a re\xc5\xa1itev. Na prvi dirki v rodni Braziliji je odstopil. Prvo to\xc4\x8dko v F1 je osvojil na naslednji dirki v Kylamiju. Najve\xc4\x8dji uspeh v sezoni je dosegel v de\xc5\xbeju v Monaku, ko je zaostal le za Alainom Prostom. V tej sezoni je bil \xc5\xa1e dvakrat tretji. Za naslednjo sezono je podpisal pogodbo z Lotusom.\n_START_SECTION_\nSezona 1985 - prva zmaga\n_START_PARAGRAPH_\nNaenkrat se je Senna zna\xc5\xa1el v polo\xc5\xbeaju, kjer bi lahko dosegel kaj ve\xc4\x8d, kot le kak\xc5\xa1no uvrstitev na stopni\xc4\x8dke. \xc5\xbde na drugi dirki sezone za Veliko nagrado Portugalske je osvojil svoj prvi najbolj\xc5\xa1i \xc5\xa1tartni polo\xc5\xbeaj. Na dirki je vodil od \xc5\xa1tarta in zmagal prvi\xc4\x8d v karieri. To leto je zmagal \xc5\xa1e na Veliki nagradi Belgije.\n_START_SECTION_\nSezona 1986 - prebijanje k vrhu\n_START_PARAGRAPH_\nV drugi sezoni pri Lotusu je \xc5\xbeelel \xc5\xa1e vi\xc5\xa1je. Prvo zmago je dosegel na drugi dirki za Veliko nagrado \xc5\xa0panije, kjer je za 14 tiso\xc4\x8dink sekunde ugnal Mansella. Slavil je \xc5\xa1e v Detroitu. Na koncu je skupno zasedel \xc4\x8detrto mesto.\n_START_SECTION_\nSezona 1987 \xe2\x80\x93 dokon\xc4\x8dna uveljavitev\n_START_PARAGRAPH_\nTretje leto pri Lotusu bi moralo pomeniti dokon\xc4\x8den preboj. Najve\xc4\x8dja sprememba je bila nov opremljevalec motorjev. Renaulta je zamenjala Honda. V tem letu je zmagal v Monaku in Detroitu. Naslednje leto pa se je preselil k drugemu najbolj\xc5\xa1emu mo\xc5\xa1tvu tistega \xc4\x8dasa McLarnu, bolj\xc5\xa1i dirkalnik je imel tedaj Williams.\n_START_SECTION_\nSezona 1992 \xe2\x80\x93 Nigelu Mansllu je kon\xc4\x8dno uspelo\n_START_PARAGRAPH_\nV sezoni 1992 Ayrton Senna ni igral odlo\xc4\x8dilne vloge. McLaren je bil \xc5\xbee precej slab\xc5\xa1i dirkalnik od Williamsa, zato se je moral Senna na ve\xc4\x8dini dirki zadovoljiti z bojem za uvrstitev na stopni\xc4\x8dke, za kar se je navadno boril z Michaelom Schumacherjem. Nigel Mansellu ni bilo te\xc5\xbeko zmagati kar na prvih petih dirkah. Prvi\xc4\x8d je Senna v tem letu zmagal v Monaku, kjer je za nekaj centimetrov ugnal Mansella. Senna je zmagal \xc5\xa1e na Mad\xc5\xbearskem, kjer je Mansell osvojil naslov svetovnega prvaka in v Italiji. Senna je bil ob koncu sezone le \xc4\x8detrti in razumljivo je bil zelo razo\xc4\x8daran. S koncem te sezone se je od Formule 1 poslovila Honda, kar je bil velik \xc5\xa1ok za McLaren.\n_START_SECTION_\nWilliams\n_START_PARAGRAPH_\nSezona se je za\xc4\x8dela v Braziliji. Senna je stal na najbolj\xc5\xa1em \xc5\xa1tartnem polo\xc5\xbeaju. Sredi dirke ga je prehitel Michael Schumacher v Bennetonu. Senna se je v lovu za njim, v preveliki \xc5\xbeelji zavrtel in odstopil. Na naslednji dirki v Aidi, je spet \xc5\xa1tartal s prvega mesta. Dirke pa je bilo zanj konec po 200 metrih, ko ga je s steze izrinil Mika H\xc3\xa4kkinen. Pred naslednjo dirko je bil tako zaostanek za Schumacherjem \xc5\xbee 20 to\xc4\x8dk.\n_START_SECTION_\nZaklju\xc4\x8dek\n_START_PARAGRAPH_\nAyrton Senna je bil hiter, brezkompromisen in agresiven dirka\xc4\x8d, v\xc4\x8dasih pa je \xc5\xa1el tudi \xc4\x8dez mejo \xc5\xa1portnosti za uspeh. A mu \xc5\xa1e posebej po smrti to le redki o\xc4\x8ditajo, vendar je ravno zaradi razmeroma velikega \xc5\xa1tevila tr\xc4\x8denj morda izgubil \xc5\xa1e kak\xc5\xa1en naslov prvaka. Za mnoge navija\xc4\x8de velja za najbolj\xc5\xa1ega dirka\xc4\x8da vseh \xc4\x8dasov in je \xc5\xa1e vedno zelo priljubljen, \xc5\xa1e posebej pa se je odlikoval v vo\xc5\xbenji po mokri stezi in po odli\xc4\x8dnih kvalifikacijskih krogih s katerimi je osvojil kar 65 najbolj\xc5\xa1ih \xc5\xa1tartnih polo\xc5\xbeajev. Njegovi nepozabni dvoboji s Alainom Prostom bodo za vedno ostali zapisani v zgodovino Formule 1 kot eno najzanimivej\xc5\xa1ih obdobij.'